ગાળો, અપશબ્દો, બેડવર્ડ્ઝ બોલવા વ્યાજબી છે કે ગેરવ્યાજબી એ પ્રશ્ન ઘણો અઘરો છે, કારણ કે લગભગ બધા લોકો એનો ઉપયોગ કરતા હોય છે. કોઈ જાહેરમાં તો કોઈ ખાનગીમાં. કોઈ લાઉડ રીતે તો કોઈ હળવેથી. આખા જીવનમાં એક પણ વખત ગાળ કે અપશબ્દ ના બોલ્યા હોય એવા વીરલાઓ તો ભાગ્યે જ જડે. એમાં પણ ‘અપશબ્દ’ કરતા ‘ગાળ’ વધુ અસરકારક શબ્દ છે. પોતપોતાના સ્વભાવ અને ગાળોની વોકેબ્યુલરીને આધારે લોકો ગાળો બોલતા હોય, જીવનમાં જ્યારે વિપરીત સંજોગો આવી પડે. ગુસ્સો ચરમસીમા પણ વટાવી ગયો હોય, ત્યારે ગાળોચ્ચારણ એ ગુસ્સાને રીલીઝ કરવા અને સ્ટ્રેસ વ્યક્ત કરવા માટે થતી સહજ ક્રિયા છે. ઘણાં લોકો સ્થળ-કાળ કે ભાષાના ફિલ્ટર વગર સીધેસીધી આવવા દેતા હોય, તો ઘણાં સભ્યતામાં માનવા વાળા લોકો આજુબાજુ જોઈને ધીમેથી બને એટલો માઈલ્ડ બનાવીને અપશબ્દ બોલી નાખતા હોય છે અને બોલ્યા પછી પણ એમને કોઈ બોલતા સાંભળી નથી ગયું ને એની ચોક્સાઈ કરી લેતા હોય છે.